Boer dreig om water af te sny | Maroela Media
Boer dreig om water af te sny
'n Boer van die Noord-Kaap het gedreig om nie meer water aan Victoria-Wes te voorsien nie, aangesien die plaaslike munisipaliteit hom nog nie betaal het nie, het Rapport Sondag berig.
Andrew Conroy, eienaar van die plaas Biesjiesfontein, voer aan die Ubuntu-munisipaliteit skuld hom R350 000 vir water wat hy van sy plaas na die dorp voorsien. Die munisipaliteit het glo ook nie sy 20-jaar kontrak met hom hernieu toe dit in 2006 verval het nie. Hy voorsien al die afgelope 30 jaar water aan die dorp.
Conroy het Vrydag in 'n advertensie in die plaaslike koerant, die Victoria West Messenger, gedreig om die watervoorsiening op 1 Augustus af te sny indien hy nie betaal word nie en sy kontrak nie hernieu word nie.
"Intussen hou hy [Conroy] die pompe aan die gang en betaal hy vir die elektrisiteit," het Kennet Sinclair, wat die Noord-Kaap in die Nasionale Raad van Provinsies verteenwoordig, aan Rapport gesê.
Martin Fillis, munisipale bestuurder, het gesê die munisipaliteit sal nie onder druk geplaas word nie. "Conroy is nie die enigste waterbron nie. Dit is gebied waar water skaars is, so ons bewaar almal die hulpbronne. Laat dié saak tussen ons en Conroy; ek het nie tyd om klippe te gooi nie," het Fillis glo gesê.